DIRECTIVA 2007/72/CE A COMISIEI
din 13 decembrie 2007
de modificare a Directivei 66/401/CEE a Consiliului în ceea ce privește includerea speciei Galega orientalis Lam.
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), în special articolul 2 alineatul (1) partea A,
întrucât:
(1)
Galega orientalis Lam. este o plantă furajeră cultivată pe scară largă în anumite state membre și are un rol semnificativ în îmbunătățirea calității furajelor pentru animalele de fermă.
(2)
În prezent, specia în cauză nu se află sub incidența unor norme unitare privind certificarea semințelor în cadrul Directivei 66/401/CEE și, prin urmare, semințele respective nu pot beneficia de libera circulație.
(3)
Având în vedere că îndeplinește toate condițiile pentru certificare, specia Galega orientalis Lam. ar trebui, prin urmare, inclusă în lista din Directiva 66/401/CEE.
(4)
Măsurile prevăzute în prezenta directivă sunt conforme cu avizul Comitetului permanent pentru semințe și material de înmulțire pentru agricultură, horticultură și silvicultură,
ADOPTĂ PREZENTA DIRECTIVĂ:
Articolul 1
Directiva 66/401/CEE se modifică după cum urmează:
1.
La articolul 2 alineatul (1) partea A litera (b), între titlul „Leguminosae” și „Hedysarum coronarium L. Sulla” se introduce:
„Galega orientalis Lam. galega furajeră”;
2.
La articolul 3 alineatul (1), între „Festuca rubra L. x Festulolium” și „Lolium multiflorum Lam.” se introduce:
„Galega orientalis Lam. galega furajeră”;
3.
Anexele II și III se modifică în conformitate cu anexa la prezenta directivă.
Articolul 2
Transpunere
Statele membre adoptă actele cu putere de lege și actele administrative necesare pentru a se conforma prezentei directive până la 31 decembrie 2008. Statele membre comunică de îndată Comisiei conținutul acestor dispoziții, precum și un tabel de corespondență între dispozițiile respective și prezenta directivă.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 13 decembrie 2007.